钦定古今图书集成/方舆汇编/边裔典/第044卷 > 大学衍义补 > 《送陈郎中重使西域》明·曾棨
## 钦定古今图书集成/方舆汇编/边裔典/第044卷 > 大学衍义补 > 《送陈郎中重使西域》明·曾棨

曾驱宛马入神京，拜命重为万里行。阿陇壶浆还出
候，伊西部落总知名。天连白草寒沙远，路绕黄云古
迹平。却忆汉家劳战伐，道傍空筑受降城。

二

玉关迢递塞云黄，西涉流沙道路长。山绕高昌遗碣
在，草遮姑默废城荒。闲听羌笛多乘月，暗卷戎衣半
带霜。不用殷勤通译语，相逢总是旧蕃王。

三

重宣恩诏向穷边，蕃落依稀似昔年。酋长拜迎张绣
幌，羌姬歌舞散金钱。葡萄夜醉氍毹月，騕袅晨嘶苜
蓿烟。百宝嵌刀珠饰靶，部人知是汉张骞。